b'\n_START_ARTICLE_\nTom Turpin\n_START_PARAGRAPH_\nThomas Million John Turpin (18. marraskuuta 1871 Savannah, Georgia \xe2\x80\x93 13. elokuuta 1922 St. Louis, Missouri) oli yhdysvaltalainen ragtime-pianisti ja s\xc3\xa4velt\xc3\xa4j\xc3\xa4.\n_START_SECTION_\nEl\xc3\xa4m\xc3\xa4\n_START_PARAGRAPH_\nTom Turpin syntyi Savannah\xe2\x80\x99ssa Georgian osavaltiossa 18. marraskuuta 1871. H\xc3\xa4nen syntym\xc3\xa4vuodestaan on erilaisia tulkintoja. Ensimm\xc3\xa4isen maailmansodan v\xc3\xa4rv\xc3\xa4ysasiakirjoissa vuodelta 1917 mainitaan syntym\xc3\xa4vuodeksi 1874. Vanhemmissa asiakirjoissa mainitaan tavallisesti vuodeksi 1871 tai 1873. H\xc3\xa4nen hautakivess\xc3\xa4\xc3\xa4n vuodeksi annetaan 1871. Sit\xc3\xa4 pidet\xc3\xa4\xc3\xa4n yleisesti luotettavimpana tietona._NEWLINE_Turpinin is\xc3\xa4, John L. \xe2\x80\x9dHonest John\xe2\x80\x9d Turpin oli entinen orja, joka siirtyi poliittiseen el\xc3\xa4m\xc3\xa4\xc3\xa4n 1870-luvulla. \xc3\x84iti Julia (Lulu) Turpin (o.s. Waters) piti huolta perheest\xc3\xa4. Siihen kuuluivat Tomin lis\xc3\xa4ksi t\xc3\xa4m\xc3\xa4n vanhempi veli Charles (s. 1870) ja nuoremmat sisaret Eleanora (s. 1873) ja Nannie (s. 1880). Perhe muutti 1870-luvun puoliv\xc3\xa4liss\xc3\xa4 v\xc3\xa4h\xc3\xa4ksi aikaa Mississipin osavaltioon, mutta siirtyi pian St. Lousiin, jossa John Turpin ty\xc3\xb6skelteli saluunassa. My\xc3\xb6hemmin Turpinin pojat Tom ja Charles toimivat samalla alalla. Turpin avasi vuonna 1885 poikiensa Charlesin ja Tomin avustuksella ensimm\xc3\xa4isen oman saluunansa (Silver Dollar Saloon). Saluuna toimi l\xc3\xa4hes 20 vuotta, kunnes se purettiin St. Louisin maailmann\xc3\xa4yttelyn takia 1904. Tom hoiti saluunaa seuraavat vuodet is\xc3\xa4ns\xc3\xa4 kanssa. Ajoittain h\xc3\xa4n ty\xc3\xb6skenteli The Castle -nimisess\xc3\xa4 saluunassa, jonka omisti Babe Connors._NEWLINE_Turpin sijoitti 1889 varojaan kultakaivokseen Searchlightin alueella Nevadassa. Kaivoshanke kuitenkin osoittautui kannattamattomaksi. T\xc3\xa4m\xc3\xa4n j\xc3\xa4lkeen Turpin vietti muutamia vuosia preerialla, mutta palasi takaisin St. Louisiin 1894 ja ty\xc3\xb6skenteli siell\xc3\xa4 saluunassa vuosina 1894\xe2\x80\x931896. Ensimm\xc3\xa4isen oman saluunansa (Turpin\xe2\x80\x99s Saloon) Tom Turpin avasi 1897. Sittemmin h\xc3\xa4n avasi saluunan nimelt\xc3\xa4 Rosebud Cafe vuonna 1900. Saluunasta tuli sittemmin monen afroamerikkalaisen ragtime-pianistin kantapaikka St. Louisissa. Siell\xc3\xa4 viettiv\xc3\xa4t aikaansa monet ragtimen kuuluisimmat s\xc3\xa4velt\xc3\xa4j\xc3\xa4t ja soittajat. Turpin itsekin soitti siell\xc3\xa4 usein. _NEWLINE_Vuoden 1904 maailmann\xc3\xa4yttely pidettiin St. Louisissa. Tilaisuus vilkastutti my\xc3\xb6s kaupungin musiikkiel\xc3\xa4m\xc3\xa4\xc3\xa4. Monet pianistit p\xc3\xa4\xc3\xa4siv\xc3\xa4t esiintym\xc3\xa4\xc3\xa4n maailmann\xc3\xa4yttelyss\xc3\xa4. Turpin itse osallistui n\xc3\xa4yttelyn j\xc3\xa4rjestelyihin ja tarjosi majoitusta omistamissaan kiinteist\xc3\xb6iss\xc3\xa4. Esimerkiksi Rosebud Cafen yl\xc3\xa4kerrasta saattoi vuokrata huoneita. Saluunan musiikillinen toiminta hiipui vuonna 1906, kun monet pianistit olivat muuttaneet maailmann\xc3\xa4yttelyn p\xc3\xa4\xc3\xa4tytty\xc3\xa4 vuonna 1905 Chicagoon. Liiketoiminnan supistuttua Turpin vietti vuosina 1907\xe2\x80\x931908 hiljaiseloa._NEWLINE_Vuonna 1909 Turpin vietti jonkin aikaa Buttessa, Montanassa. Siell\xc3\xa4 h\xc3\xa4n s\xc3\xa4velsi kappaleen \xe2\x80\x9dSiwash \xe2\x80\x93 an Indian Rag\xe2\x80\x9d, jota ei kuitenkaan ole koskaan julkaistu. Pian h\xc3\xa4n palasi St. Louisiin. H\xc3\xa4n omisti siell\xc3\xa4 1910 jo useita saluunoita ja muutamia bordelleja, ja lis\xc3\xa4ksi h\xc3\xa4n avasi viel\xc3\xa4 uuden saluunan (Eureka Club). Viel\xc3\xa4 vuonna 1916 Turpin avasi uuden kahvilan, jonka nimeksi jossain vaiheessa vakiintui The Jazzland Cafe._NEWLINE_Turpin omisti St. Louisissa my\xc3\xb6s Booker T. Washington Airdrome \xe2\x80\x93nimisen teatterin, jossa esitettiin 1910-luvulla s\xc3\xa4\xc3\xa4nn\xc3\xb6llisesti vaudeville-esityksi\xc3\xa4. Teatteri ty\xc3\xb6llisti monia paikallisia muusikoita, kuten Artie Matthews. Turpinin tiedet\xc3\xa4\xc3\xa4n itsens\xc3\xa4 1910-luvun alussa s\xc3\xa4velt\xc3\xa4neen ja julkaisseen viikoittain uutta musiikkia teatterissaan, mutta kaikki t\xc3\xa4m\xc3\xa4 materiaali on sittemmin kadonnut. Vuonna 1916 teatterissa j\xc3\xa4rjestettiin suuri ragtime-pianokilpailu, johon otti osaa 68 pianistia (my\xc3\xb6s Turpin itse). Kilpailun voitti Charles Hubbard Thompson, joka julistettiin Missourin osavaltion mestariksi._NEWLINE_Viimeisin\xc3\xa4 vuosinaan Turpin toimi saluunabisneksen ohella paikallisessa afroamerikkalaisessa yhteis\xc3\xb6ss\xc3\xa4 poliisina. Turpin kuoli peritoniittiin 13. elokuuta 1922. H\xc3\xa4net haudattiin Saint Petersin hautausmaalle, Normandyssa, St. Louisin piirikunnassa.\n_START_SECTION_\nPerhe\n_START_PARAGRAPH_\nTom Turpin oli naimisissa kahdesti. Ensimm\xc3\xa4isen kerran h\xc3\xa4n avioitui 1891 Julie Anna Turpinin kanssa. Avioliitosta syntyi 1891 poika Thomas Jackson, joka kuoli vuoden ik\xc3\xa4isen\xc3\xa4 toukokuussa 1892.  Turpinin vaimo Julie kuoli hein\xc3\xa4kuussa 1893 20-vuotiaana. Toisen kerran Turpin avioitui 1900 Willamete (Willie) Turpinin kanssa. Avioliitto p\xc3\xa4\xc3\xa4ttyi Tom Turpinin kuolemaan.'